Sixten Jernberg sündis 6. veebruaril 1929. aastal väikeses Rootsi külakeses Limedsforsenis. Tundus, nagu oleks aeg ja tsivilisatsioon sellest  paigast mööda käinud: porised läbipääsmatud teed, tillukesed tared ja põllulapid, vaesed asukad. Mõne arvates oli see suur eksitus, et Limedsforseni külake kuulus Rootsi alla, mitte aga Norrale. Norra piirini jäi napp penikoorem.  Selles mahajäetud ja metsikus kolkas sirgus poisikesest meheks Sixten Jernberg. Limedsforsenis polnud nõrgukestele kohta. Kui põllud ei andnud tarvilikul määral elatist, tuli seda hankida metsast. Laaned aga olid sealkandis suured. Saed vingusid, kirveterad välkusid, puud  langesid ja lumetolm lendles. Jernbergilgi tuli sel viisil konti kasvatada.